Title: Zxczxc
Author: Karol Bergmann
Last saved by: Jakubík Karol
Company: FEI

Správa zo zahraničnej pracovnej cesty
28. apríl 2015 
Viedeň, Rakúsko
1.  Účastník ZPC:
Mgr. Karol Jakubík
Sekcia regionálneho školstva, Odbor stredných odborných škôl a konzervatórií, MŠVVaŠ

2.  Zahraničná pracovná cesta:
Rakúsko
Viedeň
28. 4. 2015
Rakúska hospodárska komora – oddelenie učňovskej prípravy
Cestovné náklady hradené MŠVVaŠ SR

3.  Rámcový program pobytu:
28. 4. 2015
7:45 odchod do Viedne
20:00 príchod do Bratislavy

Utorok, 28. apríl 2015
9:00-9:30 | Registrácia

9:30-13:30

Prezentácie zástupcov WKÖ, BIWI
•	uvítanie, opis činností BIWI a kariérneho poradenstva pre výber učňovského miesta – Leo Hödl
•	prezentácia a funkcie oddelenia učňovskej prípravy Rakúskej hospodárskej komory – Viedeň – Ali Ister

13:30-14:30 | Prestávka

14:30-17:30

Návšteva strednej odbornej školy pre drevo, izolácie, farby a lak
•	uvítanie a prezentácia školy a jej fungovania – riaditeľ školy – Christoph Hrabe

4.  Stručný priebeh rokovania:
Účastníkmi podujatia, ktoré na žiadosť realizátorov Národného projektu Rozvoj stredného odborného vzdelávania zorganizovala Rakúska hospodárska komora boli zapojení riešitelia Národného projektu, zástupkyňa Rakúskej hospodárskej komory na Slovensku, zástupca zamestnávateľov a zástupca Ministerstva školstva, vedy, výskumu a športu SR. 

Cieľom stretnutia bolo oboznámiť účastníkov so systémom duálneho vzdelávania, úpravy učňovskej prípravy a postavenie zamestnávateľov v systéme koordinácie odborného vzdelávania a prípravy v Rakúsku. 
Prvý blok prezentácie a následnej diskusie sa venoval podpore remeselných povolaní a kariérnemu poradenstvu pre žiakov základných škôl pri výbere vhodného učňovského miesta a budúceho povolania. 
BIWI formou seminárov a školení informuje žiakov predposledného a posledného ročníka základnej školy o možnostiach a príležitostiach uchádzať sa o konkrétne učňovské miesto. Za týmto účelom fungujú na komore kariérni poradcovia, ktorí diskutujú s deťmi, rodičmi, ale aj samotnými zamestnávateľmi, ktorí učňovské miesta ponúkajú. Poradcovia často volia osobné konzultácie s rodičmi a ich deťmi alebo pôsobia ako prostredníci medzi rodičmi, deťmi a zamestnávateľmi pre, čo najoptimálnejšiu formu vzdelávania a budúceho povolania pre dieťa. Význam poradcov je zvýraznený tým, že v Rakúsku ide o samostatnú kvalifikáciu, pričom títo poradcovia sú zamestnancami komory.
Ďalšou významnou rolou kariérneho poradenstva v Rakúsku je testovanie žiakov základných škôl za účelom zistenia ich preferencií a potenciálnej orientácie na konkrétne povolanie. Výsledky testu nie sú zaväzujúce, majú odporúčací charakter, avšak v prípade nesúladu odporúčaní BIWI na základe výsledkov testov a názoru žiaka a jeho rodiča, prebieha ďalšie kolo konzultácií za účelom dosiahnutia dohody a voľby správneho povolania.
Testovaniu sa často krát podrobujú aj samotní zamestnávatelia, ktorí ponúkajú učňovské miesta. Cieľom tohto testovania je, aby aj zamestnávatelia získali reálnu predstavu, čo od svojich budúcich učňov očakávajú. Reálny výsledok býva taký, že títo zamestnávatelia často povolia od niektorých svojich požiadaviek.
Druhá časť programu sa venovala funkcii oddelenia pre učňovskú prípravu. Rakúska hospodárska komora má 9 regionálnych komôr podľa počtu spolkových republík. Každá rieši otázky duálneho vzdelávania vo svojom regióne. Oddelenie učňovskej prípravy poskytuje kompletný servis pre zamestnávateľov, týkajúci sa koordinácie, informácií, registrácie učňovských zmlúv, pomoc pri problémoch s učňami počas učňovskej prípravy, tvorba vzdelávacích programov a pod. 
Dôležité je, že v Rakúsku nie je spojené štúdium v učebných odboroch s maturitou. Učňovské vzdelávanie je možné iba v učebných odboroch, po ktorých vyučení dostane učeň výučný list. Možnosť dorobiť si maturitu popri vyučení sa je možná iba cez večerné štúdium, ktoré majú učni na rozdiel od dospelých zadarmo. Vzhľadom na to, že učňovská príprava zaberá od 2 do 4 a pol roka v závislosti od náročnosti odboru vzdelávania, nie je tento inštitút veľmi využívaný. 
Ďalšou dôležitou informáciou je, že v prípade potreby vzniká nový odbor vzdelávania až po konzultácií komory, zamestnávateľov, úradov práce, poprípade iných rezortov, iniciatíva tvorby nového odboru vzdelávania nevzniká na školách. 
Záverečná časť programu stretnutia bola na strednej odbornej škole pre drevo, izolácie, farby a lak. Predmetná škola slúži zamestnávateľom ako poskytovateľ služieb – vyučuje všeobecné vzdelávacie predmety a základy teórie a praxe, na ktoré nemá zamestnávateľ počas vzdelávania učňov čas. Škola organizuje proces výchovy a vzdelávania v ročných intervaloch, ale najmä v prípade učňov z Viedne a okolia tzv. blokovou formou. Učni prídu na vzdelávanie všeobecných a teoretických predmetov na dva, tri týždne do školy. Rozvrh a rozpis sa učiteľom mení v podstate každých 10 týždňov. 
V rámci vzdelávania treba konštatovať, že aj všeobecné predmety sú profesijne orientované a nezaoberajú sa čisto teoretickou výučbou (napr. angličtina, účtovníctvo, iné účtovníctvo a angličtinu majú stolári, iné maliari atď.). 
Učitelia odborných predmetov, nepotrebujú mať pri nástupe do učiteľského povolania vysokú školu. Základom je byť vyučený v odbore, mať aspoň tri roky prax a byť v skúšobnej dobe aspoň 2 týždne, kde si personál školy ako aj samotný adept na učiteľa odborných predmetov overia, či daná osoba má prednosti a vlohy na to, aby mohla učiť. V prípade pozitívnej odozvy začína učiteľ následne svoje vzdelanie ako učiteľ. 

5.  Odporúčané závery:
V nadväznosti na predchádzajúce veľmi dobré skúsenosti a vzťahy s rakúskymi partnermi je potrebné pokračovať v procese transformácie odborného vzdelávania a prípravy na Slovensku na základe podpory a príkladov dobrej praxe z Rakúska. Vzhľadom na to, že počas stretnutia vzišlo množstvo ďalších otázok do diskusie, ako majstrovské skúšky, podrobnejší rozpis funkcií komory, priepustnosť systému bolo predbežne dohodnuté, že rakúska strana zorganizuje druhé stretnutie aj s návštevou učňov priamo vo firme, kde prebieha proces duálneho vzdelávania. 

6.   Prehľad prinesenej dokumentácie a miesto jej uloženia
Dokumentácia ako aj súvisiace pracovné materiály sa nachádzajú u účastníka ZPC. 

7.   Osobitne vyhodnotený očakávaný prínos ZPC
Osobitným prínosom pracovnej cesty je samotná účasť na stretnutí, kde sa preberajú otázky už zabehnutého a etablovaného systému duálneho vzdelávania v Rakúsku. Príklady dobrej praxe slúžia ako podklad práve na ďalšiu implementáciu systému duálneho vzdelávania na Slovensku. 

8.    Spôsob zverejnenia výsledkov ZPC, prenos získaných informácií
Správa zo ZPC.
Súhlasím so zverejnením správy na internete
áno
Správu vypracoval: Mgr. Karol Jakubík
Dátum: 12. 5. 2015
Správu schválil: 
Ing. František Priesol, zastupujúci riaditeľ odboru stredných odborných škôl a konzervatórií, MŠVVaŠ SR
Ing. Marian Galan, zastupujúci generálny riaditeľ sekcie regionálneho školstva, MŠVVaŠ SR